Sagunt celebra el Dia de la Romanitat amb una amplia programació
03 de setembre 2019

![](/media/g51ls13e/67_c_grupal.jpg)  
_Presentació de la programació del Dia de la Romanitat al Saló de Plens el passat 22 d'agost_  
  

La Llar dels Déus i Sagvntvm Avgvsta, amb el suport de les regidories de Turisme i Cultura de l'Ajuntament de Sagunt, celebraran dimecres que ve 4 de setembre el Dia de la Romanitat, unint-se d'esta manera a una trentena de ciutats que commemoraran esta fita gestionada i coordinada per l'Associació del Dia de la Romanitat.

En primer lloc, el dimecres 4 de setembre La Via del Pòrtic acollirà la celebració del Dia de la Romanitat de la mà de les autoritats competents i de Manuel León Bejar, un dels quatre membres de la directiva de l'Associació del Dia de la Romanitat i responsable de la zona sud i llevant peninsular. La Llar dels Déus i Sagvntvm Avgvsta presentaran el programa d'activitats que es desenvoluparan al llarg de tot el mes de setembre en diferents punts de la ciutat de Sagunt en commemoració d'este dia i del passat romà de la ciutat, i es procedirà a la lectura del Manifest del Dia de la Romanitat que culminarà amb un brindis i àgape romà oferit per membres d’Adetursa (Associació de Desenvolupament Turístic de Sagunt).

L'objectiu de la celebració és posar en valor l'herència rebuda del món romà que no es limita a restes arqueològiques, sinó que transcendix a la llengua, els costums i les lleis, entre altres aspectes. Sagunt compartix esta herència amb molts territoris en els quals el món romà va deixar la seua petjada.

Després de la celebració del Dia de la Romanitat, es donarà començament a la primera setmana de les quatre d'activitats culturals, arqueogastronòmiques i de recreació històrica. El dijous tindrà lloc la inauguració en la Via del Pòrtic de l'exposició fotogràfica “La Labor al Castell dels Voluntaris pel Patrimoni”. El divendres 6 s'aprofundirà en els orígens mítics de la fundació de Sagunt a través de la conferència que impartirà Amadeo Ribelles, president del Centre Arqueològic Saguntí.

El dissabte 7, a les 11 i a les 12.30 hores, hi haurà una visita guiada a la Via Pòrtic amb posterior taller familiar sobre vestimenta, maquillatge i pentinat romà amb Sagvntvm Avgvsta. Més tard, a les 18 hores, La Llar dels Déus acollirà un taller familiar sobre atributs de déus romans que donarà començament a una vesprada de recreació històrica sobre els Déus adorats en l'època romana a Sagunt a càrrec de Sagvntvm Avgvsta i col·laboradors. Concretament, tindrà lloc una recreació d'una “precatio” i un posterior photo call en el qual els visitants podran fotografiar-se al costat dels Déus. Per això, el Museu Històric de Sagunt ampliarà el seu horari d'obertura al públic i es podrà degustar gastronomia romana en alguns dels establiments hostalers d’Adetursa.

El diumenge 8, a les 11 hores, es realitzarà una visita guiada orientada al públic infantil amb Explora Sagunt. Al finalitzar tindrà lloc un taller sobre jocs d'època romana en La Llar dels Déus que donarà fi a esta primera setmana d’activitats. Les activitats culturals continuaran els següents caps de setmana de setembre i culminaran els dies 27, 28 i 29 amb la celebració d'uns “Ludi Romanitat” a càrrec de Saguntum Augusta que realitzaran recreacions històriques pels carrers de la ciutat.

  
**Arqueogastronomía**

Junt a les activitats culturals i de recreació, des de l'organització s'ha volgut destacar el valor gastronòmic de la romanitat. En este, sentit es realitzaran diversos tastos tècnics de productes d'època alt imperial romana reconstruïts científicament de Baetica-Columela i de Flor de Garum com la que tindrà lloc el dia 21 en Bodegas Ferri.

També destaca el sopar romà previst per al dissabte 14 de setembre en el restaurant Gastroduc, elaborat a partir dels antics tractats d’Apicio i amb vins reconstruïts de l'època romana Baética.

Altra de les activitats gastronòmiques serà la realització d'un Convivium o Banquet romà el diumenge 22 de setembre en el restaurant el Mirador de Sagunt, amb recreació, aportacions històriques i maridatge guiat en el qual participaran el Mirador, Le Fou, Taverna de la Serp, Deli-k, Gastroduc, Baetica-Columela, Sagvntvm Avgvsta, La Llar dels Déus, Domus Atilia, Immobiliària Cortesa i Ràdio Taxi. 

Totes les activitats programes són gratuïtes, a excepció dels menjars i sopars. És necessària la inscripció prèvia ja que l'aforament és limitat.

  
**Col·laboració público privada**

La celebració del Dia de la Romanitat és una iniciativa gestionada i coordinada per l'Associació del Dia de la Romanitat. A Sagunt està organitzada per la Llar dels Déus junt a l'associació de recreacions històriques Sagvntvm Avgvsta, així com l'Ajuntament de Sagunt a través de les delegacions de Turisme i Cultura. Cal destacar la col·laboració de nombrosos col·lectius que desenvolupen des de fa molts anys tasques de divulgació històrica, cultural i de promoció turística com el Museu Històric de Sagunt, l’Associació Cultural d'Amics del Museu Històric Militar de València, Domus Baebia, Ludere et Discere, Museum Scaenikum Graecolatinum, Scaena Graecolatina, Euroclássica, Prosopon Sagunt, Baetica-Columela, Centre Arqueològic Saguntí, Col·lectiu pel Patrimoni Saguntí, Vountaris pel Patrimoni, Associació Napoleònica Saguntina, Club de Lluita Camp de Morvedre, Centre D´Estudis del Camp de Morvedre, Passió per Sagunt i Adetursa.

Estes col·laboracions posen de manifest que és possible un treball conjunt entre els sectors públic i privat en pro d'un projecte comú que posa en valor el passat cultural de Sagunt i el seu patrimoni material i immaterial, generant una dinamització turística i cultural que situa en el mapa a Arse-Sagvntvm com la gran ciutat que va ser en el passat.

![](/media/ikuap3am/67_c_cartel.jpg)  
​​

*   [](http://www.facebook.com/sharer.php?u=https://aytosagunto.es/va/actualitat/sagunt-celebra-el-dia-de-la-romanitat-amb-una-amplia-programacio/ "Facebook")
*   [](http://twitter.com/share?url=https://aytosagunto.es/va/actualitat/sagunt-celebra-el-dia-de-la-romanitat-amb-una-amplia-programacio/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-celebra-el-dia-de-la-romanitat-amb-una-amplia-programacio/ "Linked In")
*   [](mailto:?body=https://aytosagunto.es/va/actualitat/sagunt-celebra-el-dia-de-la-romanitat-amb-una-amplia-programacio/)